Кърымым дригъусэщ!
2014 гъэм гъатхэпэм и 18-м УФ-м и Президент Путин Владимир Iэ щIидзащ Кърымымрэ Севасто- поль къалэмрэ Урысейм къызэрыхыхьэжым щыхьэт техъуэ зэгурыIуэныгъэм. Налшык, Абхъазым и утым дыгъуасэ щекIуэкIащ а Iуэхугъуэр илъэситI зэрырикъум теухуа махуэшхуэ. Абы хэтащ КъБР-м и Iэтащхьэ КIуэкIуэ Юрий, КъБР-м и Парламентымрэ Правительствэмрэ я лIыкIуэхэр, КъБР-м и Профсоюзхэм, жылагъуэ зэгухьэныгъэ зэхуэмыдэхэм хэтхэр, республикэм и щIыналъэхэм къикIахэр, студентхэр.
Махуэшхуэм къыщыпсэлъащ КъБР-м и Профсоюзхэм я зэгухьэныгъэм и унафэщI Амщыкъуэ ФатIимэт.
— Дэ дрищыхьэтщ тхыдэм напэ-кIуэцI щхьэхуэу хэувэ Iуэхугъуэшхуэм. Кърымыр Урысейм къызэрыхыхьэжрэ илъэситI зэрырикъур дгъэлъапIэу, фIыщIэ яхудощI Кърымым къыщхьэщыжахэм, зыщIэзыгъэкъуахэм. Урысейм и цIыхуу ябжыну зэрафIэфIымкIэ Iэ яIэтащ Кърымым щыпсэухэм. Къапщтэмэ, иужьрей илъэсхэм ди къэралыр гъэунэхупIэхэм куэдрэ иуващ икIи сыт щыгъуи Урысейм къигъэлъэгъуащ и лъэщагъыр. Ар и фIыгъэщ УФ-м и цIыхухэр зэрызэрыIыгъым, къэрал унафэщIхэм зи чэзу Iуэхухэм гулъытэ зэрыхуащIыфым. Иджыри къытпэщылъщ гугъуехьхэр, ауэ ахэри къызэднэкIыфынущ, дызэкъуэтмэ. Дызэкъуэзыгъэувэри къэралым сэбэп дыхуэхъун гупсысэрщ, — жиIащ абы.
Iуэхум хэтхэм видеозэпыщIэныгъэкIэ закъыхуигъэзащ Кърым Республикэм и Iэтащхьэ Аксёнов Сергей.
— Урысейм и Президент Путин Владимир зэрыжиIащи, Кърым щIыналъэмрэ Севастополь къалэмрэ зыгуигъэхьэжкIэрэ Урысейм къигъэлъэгъуащ зэрылъэщыр. Кърымыр Урысей лъэщым щыщ Iыхьэщ. ИгъащIэкIэ! — жиIащ Аксёновым. Абы фIыщIэ яхуищIащ защIэзыгъакъуэ псоми. Къыхигъэщащ ди республикэм и гулъытэ сыт щыгъуи зэрызыхащIэр.
— Кърымым щыпсэухэм я процент 97-м Iэ яIэтауэ щытащ Урысей Федерацэм къыхыхьэжыну зэрыхуейр къагъэлъагъуэу. Нобэ дэ дыщIызэхуэсари а фIэфIыныгъэр ядэтIыгъ-ти аращ, — жиIащ «Эльбрусоид» зэгухьэныгъэм и унафэщI Анаев Марат.
КъБР-м и ЩIалэгъуалэ правительствэм и УнафэщIым и къуэдзэ Агибаловэ Еленэ жиIащ КъБР-м ис щIалэгъуалэм илъэситI ипэкIэ Кърымым ича лъэбакъуэ пэжыр зэрыдаIыгъыр. Тепсэлъыхьащ абы папщIэ ирагъэкIуэкIа Iуэхугъуэхэ-ми. Афган зауэм и ветеранхэм я зэгухьэныгъэм и Къэбэрдей-Балъкъэр щIыналъэ къудамэм и унафэщIым и къуэдзэ Абэнокъуэ Владимир жиIащ щIыпIэ телъыджэр Урысейм къызэрыхыхьэжам папщIэ зэрыгушхуэр, ди къэралым и Президентым абыкIэ фIыщIэ хуэтщIын зэрыхуейр. Ар тепсэлъыхьащ Севастополь къалэ лIыхъужь хъун пап щIэ къызэринэкIа гугъуехьхэм.
Махуэшхуэр ягъэдэхащ уэрэджыIакIуэхэу Бэч Азэмэт, Теппеев Алим, Ракитинэ Иринэ сымэ, «Феникс», «Солнышко» сабий ансамблхэм, «Стимул», «Терские казаки» гупхэм. Махуэшхуэм и кIэухым къэIуащ Урысейм и гимныр.
Гугъуэт Заремэ.
